title: Provedbena uredba Vijeća (EU) 2018/814 od 1. lipnja 2018. o provedbi Uredbe (EU) 2017/1509 o mjerama ograničavanja protiv Demokratske Narodne Republike Koreje

text:
               4.6.2018

               HR

               Službeni list Europske unije

               L 137/1

         PROVEDBENA UREDBA VIJEĆA (EU) 2018/814
   od 1. lipnja 2018.
   o provedbi Uredbe (EU) 2017/1509 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) 2017/1509 od 30. kolovoza 2017. o mjerama ograničavanja protiv Demokratske Narodne Republike Koreje i o stavljanju izvan snage Uredbe (EZ) br. 329/2007 (1), a posebno njezin članak 47. stavak 5.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 30. kolovoza 2017. donijelo Uredbu (EU) 2017/1509.

               (2)

               Odbor Vijeća sigurnosti Ujedinjenih naroda („VSUN”), osnovan na temelju Rezolucije VSUN-a 1718 (2006), ažurirao je 23. svibnja 2018. uvrštenje na popis subjekta koji podliježe mjerama ograničavanja.

               (3)

               Prilog XIII. Uredbi (EU) 2017/1509 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog XIII. Uredbi (EU) 2017/1509 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 1. lipnja 2018.

            Za Vijeće

            Predsjednica

         E. ZAHARIEVA

      (1)  SL L 224, 31.8.2017., str. 1.

      PRILOG
      U Prilogu XIII. Uredbi (EU) 2017/1509, unos 74. pod naslovom „(b) Pravne osobe, subjekti i tijela” zamjenjuje se sljedećim:

                     „74.

                     WEIHAI WORLD-SHIPPING FREIGHT

                     419-201, Tongyi Lu, Huancui Qu, Weihai, Shandong 264200, China

                     30.3.2018.

                     Upravitelj broda i komercijalni upravitelj plovila XIN GUANG HAI, koje je natovarilo ugljen u Taeanu u DNRK-u 27. listopada 2017. i imalo predviđeno vrijeme dolaska u Cam Pha u Vijetnamu 14. studenoga 2017., no nije stiglo onamo.”


title: Provedbena uredba Komisije (EU) 2018/895 оd 22. lipnja 2018. o izmjeni Uredbe (EZ) br. 340/2008 o naknadama i pristojbama plativima Europskoj agenciji za kemikalije (Tekst značajan za EGP.)

text:
               25.6.2018

               HR

               Službeni list Europske unije

               L 160/1

         PROVEDBENA UREDBA KOMISIJE (EU) 2018/895
   оd 22. lipnja 2018.
   o izmjeni Uredbe (EZ) br. 340/2008 o naknadama i pristojbama plativima Europskoj agenciji za kemikalije
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 74. stavak 1.,
   budući da:

               (1)

               U skladu s Uredbom (EZ) br. 1907/2006 struktura i iznos naknada iz te uredbe trebaju se temeljiti na opsegu posla koji Europska agencija za kemikalije (dalje u tekstu „Agencija”) i nadležna tijela moraju obaviti te pri utvrđivanju visine naknada treba osigurati da prihod od naknada zajedno s drugim izvorima prihoda Agencije bude dostatan za pokrivanje troškova pruženih usluga.

               (2)

               Prema dosadašnjem iskustvu koje su Agencija te njezini Odbor za procjenu rizika i Odbor za socioekonomsku analizu stekli u procjeni zahtjeva za autorizaciju, opseg posla koji je potrebno obaviti pri procjeni ovisi o broju primjena za koje se traži autorizacija u jednom zahtjevu, a ne o broju podnositelja koji zajednički podnose zahtjev. Slijedom toga, naknada koja se primjenjuje na predmetni zahtjev trebala bi biti jednaka bez obzira na broj podnositelja zahtjeva te ne bi trebalo naplaćivati dodatnu naknadu za svakog dodatnog podnositelja. Isto vrijedi i za pristojbe za podnošenje izvješća o preispitivanju. Primjerenom izmjenom naknada i pristojbi moglo bi se smanjiti financijsko opterećenje za manje subjekte, kao što su mala i srednja poduzeća.

               (3)

               Ako se podnosi zajednički zahtjev za autorizaciju, podnositelji zahtjeva trebali bi naknade i pristojbe podijeliti na pravedan, transparentan i nediskriminirajući način, posebice ako je riječ o malim i srednjim poduzećima. Pri podjeli ukupnih primjenjivih naknada i pristojbi trebalo bi u obzir uzeti postojeća sniženja naknada i pristojbi za mala i srednja poduzeća.

               (4)

               Ako poduzeća koja podnose zajednički zahtjev za autorizaciju pripadaju različitim kategorijama veličine na koje se primjenjuju različite osnovne naknade, trebalo bi zaračunati najvišu naknadu.

               (5)

               Nadalje, nakon preispitivanja Uredbe Komisije (EZ) br. 340/2008 (2) provedenog 2015. te s obzirom na iskustvo stečeno u obradi zahtjeva za autorizaciju primjereno je prilagoditi naknade i pristojbe za davanje autorizacije kako bi odražavale radno opterećenje Agencije. Zbog toga bi dodatne naknade i pristojbe koje se zaračunavaju za svaku dodatnu primjenu trebale biti tek neznatno niže od iznosa osnovne naknade ili pristojbe. Te bi dodatne naknade ili pristojbe za svaku dodatnu primjenu stoga trebalo povisiti.

               (6)

               Uredbu (EZ) br. 340/2008 trebalo bi stoga na odgovarajući način izmijeniti.

               (7)

               Zbog pravne sigurnosti ovu Uredbu ne bi trebalo primjenjivati na zahtjeve podnesene prije dana stupanja na snagu ove Uredbe.

               (8)

               Mjere predviđene ovom Uredbom u skladu su s mišljenjem Odbora uspostavljenog na temelju članka 133. Uredbe (EZ) br. 1907/2006,

         DONIJELA JE OVU UREDBU:
   Članak 1.
   Uredba (EZ) br. 340/2008 mijenja se kako slijedi:

               1.

               U članku 8. stavak 2. zamjenjuje se sljedećim:
               „2.   Agencija zaračunava osnovnu naknadu za svaki zahtjev za autorizaciju tvari kako je utvrđeno u Prilogu VI. Osnovna naknada pokriva zahtjev za autorizaciju za jednu tvar i jednu primjenu.
               Agencija zaračunava dodatnu naknadu, kako je utvrđeno u Prilogu VI. ovoj Uredbi, za svaku dodatnu primjenu i za svaku dodatnu tvar koja odgovara definiciji skupine tvari kako je utvrđena u odjeljku 1.5. Priloga XI. Uredbi (EZ) br. 1907/2006 i na koju se zahtjev odnosi. Dodatna naknada ne zaračunava se ako u zahtjevu za autorizaciju sudjeluje više od jednog podnositelja.
               Ako su podnositelji zahtjeva koji sudjeluju u zajedničkom zahtjevu za autorizaciju različitih veličina, za taj se zahtjev zaračunava najviša naknada primjenjiva na bilo kojeg od tih podnositelja zahtjeva.
               Ako se podnosi zajednički zahtjev za autorizaciju, podnositelji zahtjeva poduzimaju sve kako bi naknadu podijelili na pravedan, transparentan i nediskriminirajući način, osobito kad je riječ o malim i srednjim poduzećima.
               Agencija izdaje jedan račun kojim su obuhvaćene osnovna naknada i sve dodatne naknade.”.

               2.

               U članku 9. stavak 2. zamjenjuje se sljedećim:
               „2.   Agencija zaračunava osnovnu pristojbu za podnošenje svakog izvješća o preispitivanju kako je utvrđeno u Prilogu VII. Osnovna pristojba pokriva podnošenje izvješća o preispitivanju za jednu tvar i jednu primjenu.
               Agencija zaračunava dodatnu pristojbu, kako je utvrđeno u Prilogu VII. ovoj Uredbi, za svaku dodatnu primjenu i za svaku dodatnu tvar koja odgovara definiciji skupine tvari kako je definirano u odjeljku 1.5. Priloga XI. Uredbi (EZ) br. 1907/2006 i na koju se odnosi izvješće o preispitivanju. Dodatna pristojba ne zaračunava se ako u podnošenju izvješća o preispitivanju sudjeluje više od jednog podnositelja.
               Ako su subjekti koji sudjeluju u podnošenju zajedničkog izvješća o preispitivanju različitih veličina, za to se podnošenje zaračunava najviša pristojba primjenjiva na bilo kojeg od tih podnositelja.
               Ako se podnosi zajedničko izvješće o preispitivanju, nositelji autorizacije poduzimaju sve kako bi pristojbu podijelili na pravedan, transparentan i nediskriminirajući način, osobito kad je riječ o malim i srednjim poduzećima.
               Agencija izdaje jedan račun kojim su obuhvaćene osnovna pristojba i sve primjenjive dodatne pristojbe.”.

               3.

               Prilozi VI. i VII. zamjenjuju se tekstom u Prilogu ovoj Uredbi.

         Članak 2.
   Uredba (EZ) br. 340/2008 kako je zadnje izmijenjena Provedbenom uredbom (EU) 2015/864 (3) primjenjuje se na zahtjeve podnesene prije 15. srpnja 2018.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. lipnja 2018.

            Za Komisiju

            Predsjednik

         Jean-Claude JUNCKER

      (1)  SL L 396, 30.12.2006., str. 1.

      (2)  Uredba Komisije (EZ) br. 340/2008 od 16. travnja 2008. o naknadama i pristojbama plativima Europskoj agenciji za kemikalije u skladu s Uredbom (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) (SL L 107, 17.4.2008., str. 6.), kako je zadnje izmijenjena Provedbenom uredbom Komisije (EU) 2015/864 (SL L 139, 5.6.2015., str. 1.).

      (3)  Provedbena uredba Komisije (EU) 2015/864 оd 4. lipnja 2015. o izmjeni Uredbe (EZ) br. 340/2008 o naknadama i pristojbama plativima Europskoj agenciji za kemikalije u skladu s Uredbom (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) (SL L 139, 5.6.2015., str. 1.).

      PRILOG
      „
            PRILOG VI.

               Naknade za zahtjeve za davanje autorizacije u skladu s člankom 62. Uredbe (EZ) br. 1907/2006

               Tablica 1.

               Standardne naknade

                        Osnovna naknada

                        54 100  EUR

                        Dodatna naknada po tvari

                        10 820  EUR

                        Dodatna naknada po primjeni

                        48 690  EUR

               Tablica 2.

               Smanjene naknade za srednja poduzeća

                        Osnovna naknada

                        40 575  EUR

                        Dodatna naknada po tvari

                        8 115  EUR

                        Dodatna naknada po primjeni

                        36 518  EUR

               Tablica 3.

               Smanjene naknade za mala poduzeća

                        Osnovna naknada

                        24 345  EUR

                        Dodatna naknada po tvari

                        4 869  EUR

                        Dodatna naknada po primjeni

                        21 911  EUR

               Tablica 4.

               Smanjene naknade za mikro poduzeća

                        Osnovna naknada

                        5 410  EUR

                        Dodatna naknada po tvari

                        1 082  EUR

                        Dodatna naknada po primjeni

                        4 869  EUR

            PRILOG VII.

               Pristojbe za preispitivanje autorizacije u skladu s člankom 61. Uredbe (EZ) br. 1907/2006

               Tablica 1.

               Standardne pristojbe

                        Osnovna pristojba

                        54 100  EUR

                        Dodatna pristojba po tvari

                        10 820  EUR

                        Dodatna pristojba po primjeni

                        48 690  EUR

               Tablica 2.

               Smanjene pristojbe za srednja poduzeća

                        Osnovna pristojba

                        40 575  EUR

                        Dodatna pristojba po tvari

                        8 115  EUR

                        Dodatna pristojba po primjeni

                        36 518  EUR

               Tablica 3.

               Smanjene pristojbe za mala poduzeća

                        Osnovna pristojba

                        24 345  EUR

                        Dodatna pristojba po tvari

                        4 869  EUR

                        Dodatna pristojba po primjeni

                        21 911  EUR

               Tablica 4.

               Smanjene pristojbe za mikro poduzeća

                        Osnovna pristojba

                        5 410  EUR

                        Dodatna pristojba po tvari

                        1 082  EUR

                        Dodatna pristojba po primjeni

                        4 869  EUR

                  ”


title: Provedbena uredba Vijeća (EU) 2018/899 od 25. lipnja 2018. o provedbi Uredbe (EU) 2017/2063 o mjerama ograničavanja s obzirom na stanje u Venezueli

text:
               25.6.2018

               HR

               Službeni list Europske unije

               LI 160/5

         PROVEDBENA UREDBA VIJEĆA (EU) 2018/899
   od 25. lipnja 2018.
   o provedbi Uredbe (EU) 2017/2063 o mjerama ograničavanja s obzirom na stanje u Venezueli
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) 2017/2063 od 13. studenoga 2017. o mjerama ograničavanja s obzirom na stanje u Venezueli (1), a posebno njezin članak 17. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 13. studenoga 2017. donijelo Uredbu (EU) 2017/2063.

               (2)

               Vijeće je 28. svibnja 2018. usvojilo zaključke o Venezueli u kojima je navelo da izbori održani u Venezueli 20. svibnja 2018. nisu bili ni slobodni ni pravedni te da izbori i njihov ishod nipošto nisu bili vjerodostojni jer izbornim procesom nisu osigurana potrebna jamstva za uključive i demokratske izbore.

               (3)

               U zaključcima se poziva na održavanje novih predsjedničkih izbora u skladu s međunarodno priznatim demokratskim standardima i ustavnim poretkom Venezuele te, u tom kontekstu, na uvođenje dodatnih ciljanih i reverzibilnih mjera ograničavanja, kojima se ne nanosi šteta stanovništvu Venezuele.

               (4)

               S obzirom na stanje u Venezueli 11 osoba trebalo bi uključiti na popis fizičkih i pravnih osoba, subjekata i tijela koji podliježu mjerama ograničavanja iz Priloga IV. Uredbi (EU) 2017/2063.

               (5)

               Prilog IV. Uredbi (EU) 2017/2063 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog IV. Uredbi (EU) 2017/2063 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Luxembourgu 25. lipnja 2018.

            Za Vijeće

            Predsjednica

         F. MOGHERINI

      (1)  SL L 295, 14.11.2017., str. 21.

      PRILOG
      Na popis fizičkih i pravnih osoba, subjekata i tijela naveden u Prilogu IV. Uredbi (EU) 2017/2063 dodaju se sljedeće osobe:

                     „Ime

                     Identifikacijski podaci

                     Razlozi

                     Datum uvrštenja

                     8.

                     Tareck Zaidan El-Aissami Maddah

                     Potpredsjednik za gospodarstvo i ministar za nacionalnu industriju i proizvodnju
                     Datum rođenja: 12. studenoga 1974.

                     Potpredsjednik za gospodarstvo i ministar za nacionalnu industriju i proizvodnju. Kao bivši potpredsjednik Venezuele Maddah je nadzirao upravu Bolivarijanske nacionalne obavještajne službe (SEBIN) i odgovoran je za teška kršenja ljudskih prava koja je navedena organizacija počinila, uključujući proizvoljno pritvaranje, politički motivirane istrage, nečovječno i ponižavajuće postupanje te mučenje. Također je odgovoran za podupiranje i provedbu politika i aktivnosti kojima se ugrožavaju demokracija i vladavina prava, uključujući zabranu javnih prosvjeda, te je bio na čelu „zapovjedništva protiv državnog udara” predsjednika Madura čije je djelovanje bilo usmjereno protiv civilnog društva i demokratske oporbe.

                     25.6.2018.

                     9.

                     Sergio José Rivero Marcano

                     Glavni inspektor Bolivarijanskih nacionalnih oružanih snaga
                     Datum rođenja: 8. studenoga 1964.

                     Glavni zapovjednik Bolivarijanske nacionalne garde do 16. siječnja 2018. Sudjelovao u represiji nad civilnim društvom i demokratskom oporbom u Venezueli i odgovoran za teška kršenja ljudskih prava koja je Bolivarijanska nacionalna garda počinila pod njegovim zapovjedništvom, uključujući prekomjernu upotrebu sile te proizvoljno pritvaranje i zlostavljanje članova oporbe i civilnog društva. Njegovim djelovanjem i politikama u ulozi glavnog zapovjednika Bolivarijanske nacionalne garde, među ostalim napadima Bolivarijanske nacionalne garde na članove demokratski izabrane Nacionalne skupštine i zastrašivanjem novinara koji su izvještavali o namještenim izborima za nezakonitu Ustavotvornu skupštinu, ugrožena je demokracija i vladavina prava u Venezueli.

                     25.6.2018.

                     10.

                     Jesús Rafael Suárez Chourio

                     Glavni zapovjednik Bolivarijanske vojske
                     Datum rođenja: 19. srpnja 1962.

                     Glavni zapovjednik venezuelske Bolivarijanske nacionalne vojske i bivši zapovjednik Regije sveobuhvatne obrane središnje zone Venezuele (REDI Central). Odgovoran za kršenja ljudskih prava koja su počinila snage pod njegovim zapovjedništvom, uključujući prekomjernu upotrebu sile i zlostavljanje pritvorenika. Usmjerio djelovanje na demokratsku oporbu i podupirao upotrebu vojnih sudova za suđenje civilnim prosvjednicima.

                     25.6.2018.

                     11.

                     Iván Hernández Dala

                     Načelnik Glavne uprave vojne protuobavještajne službe
                     Datum rođenja: 18. svibnja 1966.

                     Načelnik Glavne uprave vojne protuobavještajne službe (DGCIM) od siječnja 2014. i glavni zapovjednik predsjedničke garde od rujna 2015. Kao načelnik DGCIM-a Iván Hernández Dala odgovoran je za teška kršenja ljudskih prava te represiju nad civilnim društvom i demokratskom oporbom koje su članovi DGCIM-a počinili pod njegovim zapovjedništvom, uključujući prekomjernu upotrebu sile i zlostavljanje pritvorenika.

                     25.6.2018.

                     12.

                     Delcy Eloina Rodríguez Gómez

                     Potpredsjednica Bolivarijanske Republike Venezuele
                     Datum rođenja: 18. svibnja 1969.

                     Potpredsjednica Venezuele, bivša predsjednica nezakonite Ustavotvorne skupštine i bivša članica Predsjedničke komisije za nezakonitu Nacionalnu ustavotvornu skupštinu. Njezinim djelovanjem u Predsjedničkoj komisiji i zatim na mjestu predsjednice nezakonite Ustavotvorne skupštine ugrožene su demokracija i vladavina prava u Venezueli, među ostalim prisvajanjem ovlasti Nacionalne skupštine i upotrebom tih ovlasti s ciljem napada na oporbu i sprječavanja njezina sudjelovanja u političkom procesu.

                     25.6.2018.

                     13.

                     Elías José Jaua Milano

                     Ministar vlasti naroda za obrazovanje
                     Datum rođenja: 16. prosinca 1969.

                     Ministar vlasti naroda za obrazovanje. Bivši predsjednik Predsjedničke komisije za nezakonitu Nacionalnu ustavotvornu skupštinu. Odgovoran za ugrožavanje demokracije i vladavine prava u Venezueli obnašanjem vodeće uloge u uspostavi nezakonite Ustavotvorne skupštine.

                     25.6.2018.

                     14.

                     Sandra Oblitas Ruzza

                     Potpredsjednica Državnog izbornog povjerenstva
                     Datum rođenja: 7. lipnja 1969.

                     Potpredsjednica Državnog izbornog povjerenstva (CNE) i predsjednica Komisije za izborni i civilni registar. Odgovorna za aktivnosti CNE-a kojima je ugrožena demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa.

                     25.6.2018.

                     15.

                     Freddy Alirio Bernal Rosales

                     Datum rođenja: 16. lipnja 1962.

                     Voditelj Nacionalnog kontrolnog centra Odbora za lokalnu opskrbu i proizvodnju (CLAP) i glavni načelnik SEBIN-a. Odgovoran za ugrožavanje demokracije manipuliranjem distribucije u okviru programa CLAP-a među glasačima. Usto je, kao glavni načelnik SEBIN-a, odgovoran za djelovanje SEBIN-a u okviru kojega je došlo do teških kršenja ljudskih prava poput proizvoljnog pritvaranja.

                     25.6.2018.

                     16.

                     Katherine Nayarith Harrington Padrón

                     Zamjenica državnog tužitelja (također se prevodi kao zamjenica državnog odvjetnika)
                     Datum rođenja: 5. prosinca 1971.

                     Zamjenica državnog tužitelja (također se prevodi kao zamjenica državnog odvjetnika) od srpnja 2017. Vrhovni sud, a ne Nacionalna skupština, imenovao je zamjenicom državnog tužitelja, prekršivši time Ustav. Odgovorna za ugrožavanje demokracije i vladavine prava u Venezueli, među ostalim pokretanjem politički motiviranih progona i neprovođenjem istraga u vezi s optužbama da je Madurov režim počinio kršenja ljudskih prava.

                     25.6.2018.

                     17.

                     Socorro Elizabeth Hernández Hernández

                     Datum rođenja: 11. ožujka 1952.

                     Članica (rektorica) Državnog izbornog povjerenstva (CNE) te članica Nacionalnog izbornog povjerenstva (JNE). Odgovorna za aktivnosti CNE-a kojima se ugrožava demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa u vezi s otkazanim izborima za razrješenje predsjednika 2016., odgodu guvernerskih izbora 2016. i premještanje biračkih mjesta u vrlo kratkom roku prije guvernerskih izbora 2017.

                     25.6.2018.

                     18.

                     Xavier Antonio Moreno Reyes

                     Glavni tajnik Državnog izbornog povjerenstva

                     Glavni tajnik Državnog izbornog povjerenstva (CNE). Odgovoran za odobravanje odluka CNE-a kojima je ugrožena demokracija u Venezueli, uključujući omogućavanje uspostave nezakonite Ustavotvorne skupštine i manipulaciju izbornog procesa.

                     25.6.2018.”


title: Provedbena uredba Vijeća (EU) 2018/898 od 25. lipnja 2018. o provedbi Uredbe (EU) br. 401/2013 o mjerama ograničavanja u pogledu Mjanmara/Burme

text:
               25.6.2018

               HR

               Službeni list Europske unije

               LI 160/1

         PROVEDBENA UREDBA VIJEĆA (EU) 2018/898
   od 25. lipnja 2018.
   o provedbi Uredbe (EU) br. 401/2013 o mjerama ograničavanja u pogledu Mjanmara/Burme
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 401/2013 od 2. svibnja 2013. o mjerama ograničavanja u pogledu Mjanmara/Burme i o stavljanju izvan snage Uredbe (EZ) br. 194/2008 ( (1)), a posebno njezin članak 4.i,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 2. svibnja 2013. donijelo Uredbu (EU) br. 401/2013.

               (2)

               Vijeće je 26. veljače 2018. usvojilo zaključke u kojima osuđuje aktualne raširene i sustavne teške povrede ljudskih prava koje su počinile vojne i sigurnosne snage Mjanmara/Burme. U zaključcima se poziva na podnošenje prijedloga za ciljane mjere ograničavanja protiv visokih vojnih časnika oružanih snaga Mjanmara (Tatmadaw).

               (3)

               Vijeće je 26. travnja 2018. donijelo Uredbu (EU) 2018/647 (2) kojom se pruža pravni okvir za ciljane mjere ograničavanja protiv određenih fizičkih osoba koje su pripadnici oružanih snaga Mjanmara (Tatmadaw) i pogranične policije i koje su odgovorne za ozbiljna kršenja ljudskih prava, za ometanje pružanja humanitarne pomoći civilima u nevolji te za ometanje provedbe neovisnih istraga navodnih teških kršenja ili povreda ljudskih prava.

               (4)

               S obzirom na stanje u Mjanmaru/Burmi i odgovornost za kršenja ljudskih prava koja su počinili dijelovi oružanih snaga Mjanmara (Tatmadaw) i pogranične policije, sedam osoba trebalo bi biti uvršteno na popis fizičkih i pravnih osoba, subjekata i tijela koji podliježu mjerama ograničavanja iz Priloga IV. Uredbi (EU) br. 401/2013.

               (5)

               Prilog IV. Uredbi (EU) br. 401/2013 trebalo bi na odgovarajući način izmijeniti,

         DONIJELO JE OVU UREDBU:
   Članak 1.
   Prilog IV. Uredbi (EU) br. 401/2013 mijenja se kako je utvrđeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Sastavljeno u Luxembourgu 25. lipnja 2018.

            Za Vijeće

            Predsjednica

         F. MOGHERINI

      (1)  SL L 121, 3.5.2013., str. 1.

      (2)  Uredba Vijeća (EU) 2018/647 od 26. travnja 2018. o izmjeni Uredbe (EU) br. 401/2013 o mjerama ograničavanja u pogledu Mjanmara/Burme (SL L 108, 27.4.2018., str. 1.).

      PRILOG
      Na popis fizičkih i pravnih osoba, subjekata i tijela naveden u Prilogu IV. Uredbi (EU) br. 401/2013 dodaju se sljedeće osobe:

                     „Ime

                     Identifikacijski podaci

                     Obrazloženje

                     Datum uvrštenja na popis

                     1.

                     Aung Kyaw Zaw

                     Datum rođenja: 20. kolovoza 1961.
                     Putovnica br.: DM000826
                     Datum izdavanja: 22. studenoga 2011.
                     Datum isteka valjanosti: 21. studenoga 2021.
                     Nacionalni identifikacijski broj: BC 17444

                     General pukovnik Aung Kyaw Zaw bio je zapovjednik Ureda za posebne operacije br. 3 oružanih snaga Mjanmara (Tatmadaw) od kolovoza 2015. do kraja 2017. Ured za posebne operacije br. 3 u tom je kontekstu nadzirao zapadno zapovjedništvo te je general pukovnik Aung Kyaw Zaw odgovoran za zločine i teška kršenja ljudskih prava koje je zapadno zapovjedništvo počinilo protiv pripadnika zajednice Rohingya u državi Rakhine tijekom tog razdoblja. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                     25.6.2018.

                     2.

                     Maung Maung Soe

                     Datum rođenja: ožujak 1964.
                     Nacionalni identifikacijski broj: Tatmadaw Kyee 19571

                     General bojnik Maung Maung Soe bio je zapovjednik zapadnog zapovjedništva oružanih snaga Mjanmara (Tatmadaw) od listopada 2016. do 10. studenoga 2017. i nadzirao je vojne operacije u državi Rakhine. U tom kontekstu odgovoran je za zločine i teška kršenja ljudskih prava koje je zapadno zapovjedništvo počinilo protiv pripadnika zajednice Rohingya u državi Rakhine tijekom tog razdoblja. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                     25.6.2018.

                     3.

                     Than Oo

                     Datum rođenja: 12. listopada 1973.
                     Nacionalni identifikacijski broj: BC 25723

                     Brigadni general Than Oo zapovjednik je 99. divizije lakog pješaštva oružanih snaga Mjanmara (Tatmadaw). U tom kontekstu odgovoran je za zločine i teška kršenja ljudskih prava koje je 99. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                     25.6.2018.

                     4.

                     Aung Aung

                     Nacionalni identifikacijski broj: BC 23750

                     Brigadni general Aung Aung zapovjednik je 33. divizije lakog pješaštva oružanih snaga Mjanmara (Tatmadaw). U tom kontekstu odgovoran je za zločine i teška kršenja ljudskih prava koje je 33. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                     25.6.2018.

                     5.

                     Khin Maung Soe

                     General bojnik Khin Maung Soe zapovjednik je 15. divizije lakog pješaštva oružanih snaga Mjanmara (Tatmadaw), pod kojom je pješački bataljun br. 564. U tom kontekstu odgovoran je za zločine i teška kršenja ljudskih prava koje je 15. divizija lakog pješaštva, a posebno pješački bataljun br. 564, počinila protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                     25.6.2018.

                     6.

                     Thura San Lwin

                     Datum rođenja: 1957.

                     Brigadni general Thura San Lwin bio je zapovjednik pogranične policije od listopada 2016. do početka listopada 2017. U tom kontekstu odgovoran je za zločine i teška kršenja ljudskih prava koje je pogranična policija počinila protiv pripadnika zajednice Rohingya u državi Rakhine tijekom tog razdoblja. Oni uključuju nezakonita ubojstva i sustavno spaljivanje kuća i zgrada zajednice Rohingya.

                     25.6.2018.

                     7.

                     Thant Zin Oo

                     Thant Zin Oo zapovjednik je 8. bataljuna službe državne sigurnosti. U tom kontekstu odgovoran je za zločine i teška kršenja ljudskih prava koje je 8. bataljun službe državne sigurnosti počinio protiv pripadnika zajednice Rohingya u državi Rakhine u drugoj polovici 2017. Teška kršenja ljudskih prava uključuju nezakonita ubojstva i sustavno spaljivanje kuća i zgrada zajednice Rohingya. Ta su kršenja provedena zajedno s 33. divizijom lakog pješaštva oružanih snaga Mjanmara (Tatmadaw) koju je predvodio brigadni general Aung Aung i u njezinu potporu. Stoga se Thant Zin Oo povezuje s brigadnim generalom Aungom Aungom koji je uvršten na popis.

                     25.6.2018.”


title: Provedbena uredba Komisije (EU) 2018/963 оd 6. srpnja 2018. o dodjeli dodatnih dana na moru Španjolskoj u zonama ICES-a 8c i 9a, isključujući Kadiški zaljev

text:
               9.7.2018

               HR

               Službeni list Europske unije

               L 172/1

         PROVEDBENA UREDBA KOMISIJE (EU) 2018/963
   оd 6. srpnja 2018.
   o dodjeli dodatnih dana na moru Španjolskoj u zonama ICES-a 8c i 9a, isključujući Kadiški zaljev
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) 2018/120 od 23. siječnja 2018. o utvrđivanju ribolovnih mogućnosti za 2018. za određene riblje stokove i skupine ribljih stokova koje se primjenjuju u vodama Unije te za ribarska plovila Unije u određenim vodama izvan Unije i o izmjeni Uredbe (EU) 2017/127 (1), a posebno točku 8. njezina Priloga II.B,
   budući da:

               (1)

               U tablici I. Priloga II.B Uredbi (EU) 2018/120 utvrđuje se najveći broj dana tijekom kojih plovila Unije duljine preko svega 10 metara ili više koja imaju na plovilu ili rabe koće, danske potegače ili slične alate veličine oka mrežnog tega 32 mm ili više, jednostruke stajaćice veličine oka mrežnog tega 60 mm ili više te pridnene parangale mogu biti prisutna u zonama ICES-a 8c i 9a, isključujući Kadiški zaljev, u razdoblju od 1. veljače 2018. do 31. siječnja 2019.

               (2)

               U skladu s točkom 8.5. Priloga II.B Uredbi (EU) 2018/120 Komisija može na temelju trajnog ukidanja ribolovnih aktivnosti do kojeg je došlo između 1. veljače 2017. i 31. siječnja 2018. dodijeliti dodatan broj dana na moru za koje država članica koja je država zastave može plovilu dati odobrenje za prisutnost unutar predmetnog područja ako na plovilu ima regulirani alat.

               (3)

               U skladu s prvom rečenicom točke 8.1. Priloga II.B Uredbi (EU) 2018/120 Španjolska je 26. ožujka 2018. podnijela zahtjev za dodatne dane na moru na temelju trajnog ukidanja ribolovnih aktivnosti. Španjolska je potvrdila da je devet plovila prestalo obavljati ribolovne aktivnosti u razdoblju od 1. veljače 2017. do 31. siječnja 2018.

               (4)

               Na temelju podataka s kojima raspolaže Komisija i uzimajući u obzir metodu izračuna utvrđenu u točki 8.2. Priloga II.B Uredbi (EU) 2018/120 Španjolskoj je potrebno dodijeliti tri dodatna dana na moru za plovila iz točke 1. tog priloga za razdoblje od 1. veljače 2018. do 31. siječnja 2019.

               (5)

               Mjere predviđene ovom Uredbom u skladu su s mišljenjem Odbora za ribarstvo i akvakulturu,

         DONIJELA JE OVU UREDBU:
   Članak 1.
   Najveći broj dana na moru za koje Španjolska može, za razdoblje od 1. veljače 2018. do 31. siječnja 2019., plovilu koje plovi pod njezinom zastavom dati odobrenje za prisutnost u zonama ICES-a 8c i 9a, isključujući Kadiški zaljev, ako na plovilu ima ili rabi regulirani alat te ako ne podliježe posebnim uvjetima, kako je utvrđen u tablici I. Priloga II.B Uredbi (EU) 2018/120, povećava se na 129 dana godišnje.
   Članak 2.
   Ova Uredba stupa na snagu trećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. srpnja 2018.

            Za Komisiju

            Predsjednik

         Jean-Claude JUNCKER

      (1)  SL L 27, 31.1.2018., str. 27.